fr cy cy cy en ceb su cy cy cy cy en cy cy cy fy ro ceb cy en es cy cy ca fr en ilo en cy cy cy en cy cy cy es de de es de es cy cy cy cy cy cy cy cy
Cafodd Menter Cwm Gwendraeth ei chanmol am ei Gwasanaeth Min Nos sy’n helpu cleifion i adael yr ysbyty ac i ddychwelyd i’r gymuned. Mae tîm o ymchwilwyr o Brifysgol Bangor wedi rhoi clod i’r gwasanaeth cludiant ysbyty fel esiampl o arfer da. Gweithredir y gwasanaeth o 2 y prynhawn tan 10 yr hwyr, o ddydd Iau i ddydd Llun, ac mae’n cynnig cludiant car am ddim o’r adrannau damwain ac argyfwng yn ysbytai’r Tywysog Phillip a Glangwili ar gyfer cleifion sy’n agored i niwed. Amcangyfrifwyd gan ymchwilwyr fod y gwasanaeth yn arbed o leiaf 20 dydd gwely y mis gydag arbedion o £363 y dydd. Mae’r gwasanaeth yn helpu osgoi derbyniadau diangen i’r ysbyty trwy ddarparu cymorth gofal cymdeithasol i helpu pobl i setlo nôl gartref – byddai cleifion fel arall yn cael eu rhoi mewn ward er nad oes ganddynt unrhyw anghenion meddygol.
Yn ogystal â gweld bod pobl yn cyrraedd gartref o’r ysbyty’n ddiogel, mae gwirfoddolwyr Menter Min Nos hefyd yn helpu pobl trwy droi goleuadau a gwres ymlaen, paratoi lluniaeth ar eu cyfer, dod i mewn â chyflenwadau bwyd a gwneud gwiriadau diogelwch-yn-y-cartref sylfaenol. Maent hefyd yn cyfeirio at wasanaethau gofal cymdeithasol eraill ac yn cynnig cwmni o fewn yr ysbyty. Er bod y cynllun yn cael ei redeg gan Fenter Cwm Gwendraeth, bu’n bartneriaeth o’r cychwyn cyntaf, gyda’r syniad o’r cynllun yn dod o Bartneriaeth Iechyd, Gofal Cymdeithasol a Lles Sir Gaerfyrddin sydd yn dod â mudiadau’r trydydd sector, iechyd a gofal cymdeithasol at ei gilydd.
Meddai David Saywell, Cydlynydd Dolen Iechyd Menter Cwm Gwendraeth, “Mae Menter Min Nos wedi mynd o nerth i nerth. Mae yna doreth o dystiolaeth i awgrymu y byddai nifer o ddefnyddwyr y gwasanaeth yn aros yn yr ysbyty am fwy nag un nos petaent yn cael eu derbyn fel cleifion preswyl. Yn ogystal â hyn, y sylwadau cadarnhaol yr ydym yn eu cael gan ddefnyddwyr y gwasanaeth sydd wir yn gwneud y gwahaniaeth i ni.”
Meddai Deris Williams, Cyfarwyddwr Menter Cwm Gwendraeth “Rydw i wrth fy modd ein bod yn gallu gweithio mewn partneriaeth i ddarparu’r gwasanaeth yma y mae mawr ei angen.” Ychwanegodd Peter Llewellyn, Pennaeth Partneriaethau Strategol Bwrdd Iechyd Hywel Dda: “Mae’r gwasanaeth yn nodweddiadol o’r daioni y mae cydweithio yn ei roi i’r gymuned ac mae’r gwerthusiad hwn yn amlinellu’n glir ei effeithiolrwydd o ran cefnogi’r ddarpariaeth Gofal Cymdeithasol ac Iechyd yn Sir Gaerfyrddin.”
Comisiynwyd yr adroddiad gan Gyngor Gweithredu Gwirfoddol Cymru a chafodd ei ariannu gan Lywodraeth Cynulliad Cymru.